khistorydata/jeongjo-sjw-relations huggingface dataset:
정조 15년
辛亥正月初五日辰時上詣社稷祈穀親祭入侍時行都承旨洪文泳左承旨徐瀅修右承旨尹行任左副承旨洪仁浩右副承旨李敏采同副承旨柳文養記事官李海隣假注書趙台榮記事官洪樂游徐有聞一提學吳載純二提學鄭民始檢校直提學李秉模檢校直閣鄭東浚直閣徐榮輔待敎沈象奎以次隨駕上具遠遊冠絳紗袍乘輿出協陽門降輿乘輦藥房提調李秉模進前奏曰王大妃殿進御湯劑今日更爲煎入乎上曰王大妃殿進御人蔘養胃湯依前方自今日限五貼更爲煎入出榻敎駕出進善門敎宣傳官徐有和等曰出宮後駕後喧聒專由閣臣承旨輩爭先騎馬以致下隷之紛挐今番則爾等各別摘奸隨現捉納可也駕出敦化門詣鐘閣前路敎文養曰貢市民輩如或待令使之召入文養承命召入上曰爾等善爲過歲乎貢市民齊奏曰猥蒙天地之恩得以安業好過矣上曰如有爲弊之可以仰陳者俾納原情可也文養承命出分付駕詣社稷大門外降輦乘輿詣壇門外降輿步詣大次文養曰動駕時侍衛進止自有常處而社壇元無御齋室大次便是齋室則今日擧動時侍衛當爲整待於大次之前而直詣於該署郞官直所之前直所則不過一時暫御之所旣非齋室則不待下敎任自徑詣事未前有誠極駭然社壇動駕歲以爲常此等易知之事按例擧行何難之有而如是顚錯尤涉未安不能檢飭之侍衛兵曹堂上不可無警爲先從重推考龍旗差備兵曹摠府郞廳宣傳官及其餘侍衛兵曹郞廳所當重勘而本院請推之外無他可施之罰何以爲之乎上曰堂上遞差龍旗差備兵曹摠府郞廳宣傳官竝汰去其餘侍衛兵曹郞廳拿處可也出擧條親押時至上親押祭文訖詣壇內奉審詣省器位省器詣省牲位省牲訖有和等進奏曰臣等奉命摘奸而今番果無喧聒者故未能捉得一人矣上曰特敎摘奸之下宣傳官有何顧忌於閣臣承旨敢以無所現捉肆然仰奏乎如許承傳宣傳官將無可用仍命書榻敎曰宣傳官徐有和具紞汰去上還御齋室敎曰駕後至近之地無敢喧譁之意前後飭敎果何如至於日前太廟擧動時洞口外喧聒比前尤甚莫重肅敬之地有此犯科伊時非不欲處分而只以令申之意有所飭礪而已矣今日動駕時作門外紛挐之弊猶夫前日如此微細之事不有飭敎不畏法令寧有如許道理乎傳云觀遠臣當自近臣始名爲近密之臣而無難於違制犯法此而置之則國綱將安所施乎不用命者戮于社卽古聖王之訓也今日駕臨此地宜自犯禁之閣臣承旨先擧當施之典而今又十分參酌然大體奉承朝令董飭具僚卽大臣之責也今番園幸時自有定例隨駕閣臣承旨及二品以上如或有一毫犯科者則隨現摘發草記論勘事一體傳諭左相可也上曰閣臣承旨處分今雖安徐而所謂閣院帶隷輩安可無懲戢之擧乎閣臣承旨牽夫帶隷及司僕所屬掖庭署閣屬官牽夫一竝出付兵判嚴囚龍虎營待罷齋各別嚴棍可也命書傳敎曰作門近處院隷閣隷之喧聒專由官員之不能檢飭待敎沈象奎爲先改差當該注書事過後令該府拿問處之上曰訓將擧行去益駭然前此飭敎佯若不知今又立視作門外喧聒之狀而無一執捉論罪之擧爲武將而諂媚於閣臣承旨將欲何爲乎自上年至月已有下敎而至今慢不擧行者究其所爲豈不駭痛訓局行首執事爲先令兵判捉來嚴囚可也命閣臣承史侍衛諸臣宣饌訖司僕提調鄭昌順曰園幸時入把馬匹定例所載爲二百八匹旣不用驛馬皆自本寺專當內外寺馬籍原摠雖似相當其中卜馬名色不堪騎卜者多有之故昨春園幸不得不貰馬以用而皆自本寺給貰亦不貽弊貢人云今番亦依昨春例卜馬則限四五十匹量宜貰用何如上曰依爲之今番則雖用昨年例爲之而本寺卜馬之有名無實極爲可駭在前則駄藍之卜馬無非可騎近來如許莫非一提擧不能申飭之致自明年更以出貰二字登聞該掌郞廳最遠牧場定配以此擧條令該房錄置臨時更或有出貰之稟卽爲提奏昨年之一番貰用於貢人已不可使聞今年又豈敢若此乎無馬則已有馬而不堪騎不堪載自有太僕以來所未有此弊雖曰非今斯今定例之出今旣許久則昨年以後爲郞官者少能留心於馬政又豈有此貰用之稟乎昨年以後該掌郞官先罷後拿該吏令攸司照法嚴治可也出擧條命書傳敎曰兵曹堂上前望單子入之上曰兵曹參議以柳文養頒布可也文泳曰今日齋宿承旨不可不備員未差之代政官牌招開政差出待下批牌招何如上曰前望單子入之待下批牌招察任可也出擧條上曰今見兵曹省記則如金良倜輩外無可禁喧者乎李冕膺何往而不爲禁喧乎蓋冕膺藉其重臣之子閣臣之妻父屢次擧動及殿座乃敢占便一不爲禁喧之任寧不駭痛乎在昔故參判洪樂仁以其地處以其淸選不啻冕膺而曾以騎郞每當禁喧之任則今此冕膺何敢謀避乎前後禁喧之當次也幾次圖避與否査實以奏可也仁浩承命出回奏曰禁喧之任兵曹諸郞輪回爲之而李冕膺當次爲十四次只四次爲之其餘十次或以文兼侍衛進或以軍門郞廳陣上進懸頉於當次禁喧云矣上曰若非李冕膺則侍衛陣上無以備員乎此皆出於占便之意明日本曹入直堂上拿入冕膺其委折一一査問草記事分付兵曹參知柳文養曰每當親臨祈穀大祭時社壇東南北三壝門本曹郞廳例爲分掌看檢而佐郞金孝建未肅拜正郞朴命燮佐郞李福潤方在拿處中無以推移看門何以爲之乎敢此仰達矣上曰佐郞金孝建改差拿處郞廳事過後捧傳旨可也出擧條日暮時至仁浩跪告環衛軍兵懸燈取稟上曰知道上曰守宮承旨誰也仁浩曰假承旨申耆矣上曰申耆焉敢自同無故揚揚入來院中乎大抵渠之爲人頗有筋力故頻除承宣則固當革心改圖而昨年定配之後猶不夬祛前習至于今番乃敢行臆豈不萬萬駭痛乎仍命書傳敎曰向於諸承旨處分傳敎有捭闔二字此指其表裏而言捭闔之目在渠雖猥矣捭闔亦有大小巨細故耳此題目伊時諸承宣中太柔善之李祖承李敏采當之乎自批其頰之李益運當之乎渠罪渠自知之則聞此二字求死不得苟有秉彝者所固然則昨日守宮望筒點下兼欲觀去就也朝因倥偬今始問之渠果掦掦入來自同無故晏然守院云雖非今番罪犯向來竄配庶足知戢而癡濫之習愈往愈甚守宮承旨申耆爲先刊名仕版放逐龍仁地方上曰大抵事君道理無論誰某雖一毫無敢隱諱可也至於今番事敢售癡濫放恣之習寧不駭歎乎第此敎爲渠欲生之地從此夬去舊套之意明日還宮後詳細言及可也罰止放逐於龍仁地方者特念其老母情理故耳如其不然嶺海之典烏可已乎且今朝家處分雖如是曲念在渠道理則必當俟勘於縣獄近處此意竝言及可也少頃行祭時至上具冕服詣壇內就板位行四拜禮詣盥洗位盥洗訖詣國社神位前三上香獻幣奠爵次詣后土氏國稷后稷氏神位前三上香獻幣奠爵如上儀降復位仍行初獻禮訖降復位亞獻官左議政蔡濟恭終獻官昌城尉黃仁點行亞終獻禮畢上行四拜禮徹籩豆訖又行四拜禮詣望燎位燎訖通禮跪告禮畢詣神位閣前祗迎神位板還詣齋室改具遠遊冠絳紗袍乘輿出社大門詣乘輦所降輿乘輦上曰朝廷經宿問安勿爲之出駕前下敎進發駕詣敦化門外命仁浩出標信解嚴駕入進善門降輦乘輿入協陽門還內諸臣退出
정조 15년
行都承旨洪文泳坐左承旨徐瀅修坐右承旨尹行任坐左副承旨李晩秀疏批未下右副承旨洪仁浩坐直同副承旨李敏采坐直注書二員未差假注書李明淵未仕進趙台榮仕直事變假注書崔致祐仕
정조 15년
王大妃殿惠慶宮中宮殿內閣政院玉堂藥房口傳問安答曰知道
정조 15년
洪仁浩啓曰大司憲趙宗鉉掌令朴猷煥持平鄭履綏牌招啓辭未下執義掌令一員未差持平宋煥箕在外監察茶時之意敢啓傳曰知道
정조 15년
洪仁浩啓曰禁衛營將官來言今日本營軍兵日次私習云矣敢啓傳曰知道
정조 15년
洪仁浩啓曰御營廳將官來言今日本廳軍兵日次私習云矣敢啓傳曰知道
정조 15년
洪仁浩啓曰卽者刑曹郞廳來言再昨日動駕時衛外擊錚人所當捧供而作日親祭齋日今日動駕相値不得開坐用刑待無故日擧行云矣敢啓傳曰以草記捧入
정조 15년
注書李海隣拿處代以李明淵爲假注書
정조 15년
傳于徐瀅修曰禮房承旨馳詣受香所奉審摘奸以來
정조 15년
傳于尹行任曰右承旨左副承旨右副承旨入侍
정조 15년
承旨前望單子入之李晩秀落點
정조 15년
兵曹口傳政事以李漢棟爲宣傳官
정조 15년
傳于洪文泳曰政官牌招開政
정조 15년
李敏采啓曰吏曹判書吳載純參判閔鍾顯參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝卽牌招開政何如傳曰判堂之自都政日筵懇不啻屢次昨於齋所已示商量之意近見頗衰倦亦宜體諒今姑許遞前望單子入之參判與參議更卽牌招先爲開政
정조 15년
李敏采以吏批言啓曰慶尙道老人狀啓中前參判李穦以嘉義懸錄故加資下批時循例以資憲啓下矣追考本資則乃是嘉善當授嘉義而誤陞資憲臣之矇然之失不勝惶恐原單子改付標以入而該道道臣推考何如傳曰允
정조 15년
李敏采以吏批言啓曰江陵縣旣陞大都護府原春道依前以江原道還復舊號何如傳曰允
정조 15년
以輸城察訪望筒傳于李敏采曰輸城關防何如而近來全不擇差之故本驛吏奴至願在於欲得稍知人事者前察訪李弘弼差送也亦因特敎則以此僅具人形之類擬入所謂飭敎銓官看作尋常乎當該銓官推考此望筒勿施更令擬入
정조 15년
有政吏批判書未差參判閔鍾顯參議曺允大同副承旨李敏采進以李顯道爲掌令洪克浩朴吉源爲正言沈能翼爲副校理李東植爲兵曹佐郞鄭在寬爲靈山縣監朴思默爲直講徐浩修爲禮賓提調江陵府使單李集斗谷山府使單朴天衡以上陞號養賢直長單安重默贈吏參申𢢝贈吏判例兼工曹判書申應顯考徐琢修爲南原府使權祐爲順懷墓守衛官安秀民爲輸城察訪
정조 15년
兵批判書金文淳病參判未差參議李夔病參知柳文養入直進右副承旨洪仁浩進副護軍徐命憲李世翊李萬庥韓世垕尹行履林道浩柳河源副司直具㢞孟至大金履正柳匡天副司果尹在明朴孝成朴基正金熙采以金有樑爲臨津別將同知單鄭世甲
정조 15년
兵曹以申大謙爲禁軍別將
정조 15년
傳于洪仁浩曰八十老帥之瘴鄕過夏在所軫念副末望年雖差少瘝曠之慮反有甚於首擬故耳更思督令下去終涉不可統制使李明運改差更爲擬薦事言于廟堂擬望之人果然乏少曾多其例雖未經亞將平北閫帥勿拘通擬事知悉
정조 15년
兵曹口傳政事以閔致協爲宣傳官宣傳官金益淳都摠經歷李厚培相換
정조 15년
以吏曹參議曺允大牌不進罷職傳旨傳于李敏采曰只推
정조 15년
以修撰李普天崔顯重副修撰鄭東觀韓光植牌不進罷職傳旨傳于徐瀅修曰只推
정조 15년
以李海隣囚單子傳于洪仁浩曰汰去放送
정조 15년
以朴命燮李福潤囚單子傳于洪仁浩曰附過放送
정조 15년
洪仁浩以義禁府言啓曰假承旨申耆爲先刊名仕版放逐龍仁地方事承傳啓下矣申耆京畿龍仁地方放逐之意敢啓傳曰今始草記何也出付畿營定將差今夜內押付萬一遲滯畿伯當知之以此嚴飭可也
정조 15년
以京畿監司徐鼎修狀啓龍仁縣放逐罪人申耆到該地方事傳于洪仁浩曰曉已發程午已到配至有道伯枚擧登聞則該府之以前例板俄者始爲草記極爲駭然當該堂上推考都事知名以入
정조 15년
李敏采以弘文館言啓曰本館下番姑降入直事甚未安修撰李普天崔顯重副修撰鄭東觀韓光植旣有只推之命竝卽牌招以爲推移入直之地何如傳曰允
정조 15년
李敏采以弘文館言啓曰本館下番闕直事甚未安校理李百亨姑降入直之意敢啓傳曰知道
정조 15년
洪仁浩以兵曹言啓曰依下敎本曹正郞李冕膺拿入嚴問則所告內以爲矣身祭官試官應頉外昨年十月十八日郊館擧動時矣身禁喧當次而以陣上進十一月初五日擧動時亦以陣上進同月初七日擧動時以文兼進矣身以愚迷所致欲爲規避之計懸頉禁喧至於屢次矣身罪狀萬戮猶輕惶恐遲晩云矣敢啓傳曰知道
정조 15년
洪仁浩以兵曹言啓曰依下敎訓鍊都監千摠李文喆決棍五度後汰去之意敢啓傳曰知道
정조 15년
尹行任以禁衛營言啓曰本營別武士金廷禹從重決棍後汰去之意敢啓傳曰知道不足責汰去分揀可也
정조 15년
洪仁浩以刑曹言啓曰因司僕寺提調鄭昌順所啓本寺卜馬之有名無實極爲可駭昨年之一番貰用於貢人已不可使聞今年又豈可若此乎無馬則已有馬而不堪騎不堪載自有太僕以來所未有爲郞官者少能留心於馬政又豈有此貰用之稟乎昨年以後該掌郞官先罷後拿該吏令攸司照法嚴處事命下矣取考律文則大明律儀制條有曰其車馬之屬不調習者杖八十同律制書有違條有曰凡奉制書有所施行而違者杖一百名例云二罪俱發以重者論司僕寺馬籍色書吏任世雄依此律從重論決杖一百放送之意敢啓傳曰知道
정조 15년
辛亥正月初六日辰時上御重熙堂右承旨左副承旨右副承旨入侍時右承旨尹行任左副承旨洪仁浩右副承旨李敏采假注書趙台榮記事官洪樂游徐有聞以次進伏訖上曰訓將事豈不萬萬駭痛乎動駕時衛外喧聒有關紀律固當痛禁而朝家於似此微事亦何足多費聲氣但所可切駭而深惡必欲嚴繩而懲後者無他故焉卽閣臣承旨輩以其官要職密無所顧忌每欲一番嚴處俾有知戢之效故耳已自客冬付之訓將使之捉納閣隷院隷中喧聒者而已經屢次動駕尙不捉納擧行之慢忽已無可言至於昨日則駕至把子橋人馬駢闐於衛內以致衝突輦路咫尺之地寧有如許駭痛之擧乎該大將當拿入親問委折徐有大以拿入次使之待令殿座處所以中日廳爲之事分付命退諸臣以次退出
정조 15년
辛亥正月初六日午時上御中日廳殿座入侍時行都承旨洪文泳右承旨尹行任左副承旨洪仁浩右副承旨李敏采假注書趙台榮記事官洪樂游徐有聞直閣徐榮輔以次侍立上具戎服乘輿出永肅門詣中日廳降輿陞座命拿入訓鍊大將徐有大敎曰有國則有紀綱有軍則有紀律若或無紀綱國不可爲國無紀律軍不可爲軍自昨冬以後下敎不啻屢次而尙不擧行雖大於此之事若有紀綱固當奉行之不暇而況幺麽微細之事乎蓋此擧非爲懲其蟣蝨下隷欲矯官員驕縱之習而至於今番駕後之喧聒已無可言至有人馬駢闐幾至犯蹕是豈成說乎爾以扈駕大將不能檢飭亦是故犯況以武將納諂於文臣非但羞恥而已本非好前例且爾子職忝近密爾族出入邇列則爾之小心宜倍他人而似此微事漫不擧行其或憑恃盛滿乃敢如是乎其委折無隱直告可也有大曰臣雖愚迷不似猶有一分人心則豈敢爲憑恃而自陷大戻乎至於今番喧聒臣未目擊故不能擧行而大抵昨冬下敎之後尙此不能擧行罪合萬死惶悚之極更無仰達矣上曰爾以先廂大將果已前詣則駕後之喧聒何以目見今此不能目見云云豈非遁辭之遁辭乎只以屢次下敎之下終不擧行之由直陳可也爾若以校隷使之捉納而嚴加檢飭則該校必當畏怯擧行而乃反不有將令卽此烏可免不能檢飭之罪乎爾之無難犯科者爾之意內必認以大則遞罷小則推考有此故犯乎有大曰臣於不能檢飭之罪實無仰達而豈敢以罪罰之不加不爲擧行乎上曰近來事雖多置之於勿問之科爾則以玉成之意使之拿問爾須自今以後益加惕念修明紀律可也若欲決棍則爾罪當不減於二十度且元戎若非戎陣之上不欲決棍曾有素戒故姑且參酌竝須知悉可也仍命拿出使卽入來受命召事分付少頃有大進前受命召訖命有大退出上曰宣傳官吳載光改差其代令該曹口傳差出出榻敎上曰宣傳官金益淳都摠經歷李厚培口傳相換出榻敎兵曾判書金文淳曰今番園幸時訓鍊都監旣爲隨駕則禁衛營爲留陣御營廳爲留營而禁衛大將今以舟師大將前期出待於津頭則御營當爲留陣禁營當爲留營敢此仰達矣上曰依爲之出擧條上乘輿入永肅門還內諸臣退出
정조 15년
行都承旨洪文泳坐左承旨徐瀅修坐右承旨尹行任坐左副承旨洪仁浩坐右副承旨李敏采坐直同副承旨柳文養坐直注書李海隣未肅拜一員未差假注書李明淵仕趙台榮仕直事變假注書崔致祐仕
정조 15년
藥房提調李秉模副提調洪文泳啓曰親詣社壇祈年孔夙徹宵將事侵曉回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
徐瀅修啓曰來十一日輪對日次矣敢稟傳曰爲之
정조 15년
徐瀅修啓曰來十一日專經文臣殿講日次矣敢稟傳曰與專經武臣殿講當於同日設行武臣則代以朔射日字園幸還後更稟
정조 15년
洪仁浩啓曰大可憲趙宗鉉掌令朴猷煥持平鄭履綏牌招啓辭未下執義未差掌令李顯道持平宋煥箕在外監察茶時之意敢啓傳曰知道
정조 15년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
徐瀅修以成均館官員以大司成意啓曰今正月初七日儒生上旬輪次當爲設行而大提學未差限內不得爲之之意敢啓傳曰弘文提學令政院牌招
정조 15년
徐瀅修啓曰弘文提學李秉模牌不進推考傳旨今方捧入而人日製命下之後如是違牌不卽擧行事甚未安更爲牌招何如傳曰允
정조 15년
徐瀅修啓曰弘文提學李秉模再牌不進推考傳旨今方捧入而人日製命下之後連事違召不卽擧行事甚未安所當更請牌招而係是一日三牌何以爲之敢稟傳曰更爲牌招
정조 15년
徐瀅修啓曰弘文提學李秉模旣已承牌奎章閣提學吳載純藝文提學洪良浩竝卽牌招以爲同參考試何如傳曰允
정조 15년
兵曹口傳政事副司直吳載純
정조 15년
備邊司以李潤慶爲統制使
정조 15년
傳于洪文泳曰都承旨右副承旨入侍
정조 15년
傳于尹行任曰左承旨右承旨入侍
정조 15년
承旨前望單子入之柳文養落點
정조 15년
兵曹口傳政事副司直李晩秀
정조 15년
左副承旨洪仁浩啓曰臣敬奉聖批馳往傳諭于南部會賢坊長興洞契奉朝賀鄭存謙所住處則以爲臣之廢疾已無餘地每恐汚穢淸禁貽累祥和之時再籲乞骸萬不獲已向天祈祝恭俟處分我聖上天地於臣父母於臣特垂矜憐卽許所請仍遣近密之臣臨宣聖批首尾數百言繾綣隆摯臣感惶之極伏地嗚咽不能成聲若其疇昔疏語記念聖聰至有許心之恩敎臣以首頓地益不勝萬萬隕越之至臣受恩如天無一報答末乃以狗馬孱疾屢瀆淸嚴之下無往非罪惶懼冞切罪之不加恩數曠絶如臣無似何足有無於朝端而猶置之弊履之末至下悵悵之敎惶恐掩抑不知所以措躬今伏承敎文欲爲面宣之敎噫臣之跡阻朝班今幾年矣戀闕之忱寤寐如結苟有萬一趨造之勢曷敢不竭蹶祇詣少伸覲光之忱而蓋惟期迫病至弩末拜稽祗肅萬無其路出入禁闥此生已矣遙望宸極有隕如瀉且悚且悼不知所達惟當世世生生期以結草之報云矣敢啓傳曰知道
정조 15년
傳于柳文養曰政官牌招開政
정조 15년
傳于李敏采曰奉朝賀下批今日政擧行
정조 15년
有政吏批判書未差參判閔鍾顯進參議曺允大進右副承旨李敏采進以成德雨爲應敎南宮玾爲刑曹正郞李顯民爲社稷令李海隣爲注書
정조 15년
柳文養以兵曹言啓曰領中樞有闕之代行判中樞府事徐命善從座目陞付之意敢啓傳曰知道
정조 15년
兵批判書金文淳進參判未差參議李蘷入直進參知未差同副承旨柳文養進以黃昇源柳誼鄭存中爲都摠管尹得逵爲副摠管金孝建爲文兼盧尙樞爲五衛將徐命憲爲僉知奉朝賀單鄭存謙領府事單徐命善副護軍李明運宋銓金禧燮副司直徐晦修兪彦脩高宅謙統制使單李潤慶宣傳官白泳鎭監察李亮道相換
정조 15년
吏曹判書前望單子入之洪良浩落點
정조 15년
傳于柳文養曰坐直承旨入侍
정조 15년
傳于柳文養曰園幸經宿時諸道道臣境上出待雖無行會勿爲擧行事定式仍卽行會
정조 15년
玉堂前望單子入之校理尹序東落點
정조 15년
吏曹口傳政事以李百亨爲司僕正
정조 15년
柳文養以弘文館言啓曰本館下番闕直事甚未安修撰李普天崔顯重副修撰韓光植鄭東觀旣有只推之命竝卽牌招以爲推移入直之地何如傳曰允
정조 15년
洪文泳以吏批言啓曰卽接兵曹移文則新除授佐郞李東埴曾經本曹正郞今除此任有違法例云旣經正郞則揆以格例不可仍置依例改差何如傳曰允
정조 15년
尹行任以戶曹言啓曰內需司移屬安城竹山陰竹利川豐德等五邑廢堤堰中可以貯水處各別疏鑿着實蒙利不得貯水處許民起耕而更爲詳細打量御覽成冊修上事草記蒙允卽爲行會矣安城竹山陰竹豐德等四邑御覽成冊竝爲來到移送內司至於利川廢堤堰則十四處內十二處已皆疏鑿貯水蒙利其餘二處內一處則在於山水迅急處年年流沙堆積水源枯涸一處則山水橫衝作一大川全沒境界兩處堤堰旣無疏鑿之道又不可作畓之意邑報粘移前後同然事勢旣如此則起耕一款今無可論置之何如傳曰允
정조 15년
柳文養以兵曹言啓曰依下敎宣傳官李尙德李晩植等拿入各決棍七度發問目取招問目內今番動駕時喧聒申飭不啻截嚴汝等若有一分嚴畏之心則固當各別惕念之不暇而少不知戢乘馬喧聒又復如前事之駭然莫甚於此其委打毋隱直告則李尙德李晩植等所供內矣身等雖甚愚迷嚴飭之下豈敢冒犯重罪而深夜雜踏之中推尋奴馬之故不知不覺自然喧聒至有嚴問之擧死有餘罪惶恐遲晩云矣敢啓傳曰知道
정조 15년
柳文養以訓鍊都監言啓曰本局中軍李明運統制使遷轉矣今已改差仍任中軍何如傳曰老矣百里領軍何以往返乎若無李明運本局中軍當權減乎訓將不足說承旨豈可捧納乎當該承旨推考況纔經帳殿處分又豈敢以請仍等說無難草記乎
정조 15년
柳文養以守禦廳言啓曰依下敎涼臺廛市民弊瘼所懷十一名內三所任自尙衣院移送刑曹其餘八名自臣營捉來各決棍十度懲治之意敢啓傳曰知道
정조 15년
左副承旨李晩秀疏曰伏以臣伏奉除旨以臣爲承政院左副承旨義當竭蹶趨承而左承旨臣徐瀅修卽臣四寸妻娚法在應避臣是當遞天牌之下冒膺無路玆敢短章仰籲伏乞聖明亟許遞改以存公格焉臣無任屛營之至以左副承旨李晩秀上疏傳于徐瀅修曰許遞前望單子入之待下批牌招察任
정조 15년
領府事鄭存謙疏曰伏以三陽開泰萬品昭蘇天休日滋茀祿川至九如之祝四重之謠攢手延頸帀域同情展禮廟宮聖慕克伸祈年太社虔誠昭格淸蹕穩旋玉體愈康區區下忱曷勝欽忭臣向於元朝伏奉傳敎以臣年及七十不用養庶老之例加以出常格之典德意隆厚殊錫便蕃至令郞官而垂問又遣近臣而臨諭闔門驚感惶恐隕越私分踰濫歷日靡措而拜稽祇謝之禮無路恭伸撫躬自悼此何人哉仍竊伏念臣廢疾當退之狀國人共知前秩陳懇寔出窮急反本之號實非雍容引年之請及承聖批記念視遇逈越尋常至於差不及數朔之敎憫恤癃殘開示前期置之弊履之末導以禮防之內臣以首頓地感激流涕銘鏤佩服日夜莊誦以臣形骸殘疾何敢恒人自處待其年至之限而恩敎之下仰承至意泯伏恭俟族過三朔居然歲已新矣顧以朝暮之身賤齒之猥至此年是豈臣所自致秋毫皆聖恩也第九年之疾已至弩末昨冬以後風痰愈肆危症數變一宵支過如爭一年苟或差遲時日溘先朝露未承如天之德則恐成不瞑之悲輒當自危之時每懷靡及之懼數窮理極冒申哀籲伏乞聖慈惻然垂矜及今縷息之猶存亟許攣骸之決賜不至貽累淸朝使之安意就盡以卒天地終始之澤則臣之生年死日莫非我聖上生成之德也情亟神慌語短心切只有瞻天泣禱而已臣無任兢惶祈懇之至答曰省疏具悉卿懇卿年已至矣病且痼矣陳力就列決知其難强萬萬則予於卿眷遇豈不思所以終始無缺之方乎初元枚卜意豈徒然擧世奊詬禮樂刑政盡爲顓弄之凶醜者所僭竊伊時縉紳難言之憂虞尙忍言哉卿能奮然勇斷去就不苟人或以獨善咎卿樞機之密宜使鬼神莫窺記昔乙未冬辭賓客疎語有曰匹夫懷璧旣往莫追哲人知幾方來可勉又曰接天之浪傍及虛舟傷弦之羽猶驚曲木蓋此數句語卽卿所藉手予所許心者然已矣卿今老且病引年之懇若是其切至俾卿就閑安意將攝實合於禮經敬大臣之義疏中所請特許準施借以三字之銜自此卿爲永謝朝端殊覺爲之悵悵敎文欲臨殿面宣卿能造朝親受耶仍遣承宣兼傳筵敎卿其量力附奏也仍傳曰承旨傳諭于鄭領府事
정조 15년
知敦寧李敬玉疏曰伏以三陽回泰萬品昭蘇伏惟我殿下莅元建極八域同春廟宮展禮社壇祈年鑾輿穩旋玉體萬康臣民慶忭曷有其已仍伏念臣獲蒙恩造濫躋宰列而年紀衰邁疾病沈痼凡於陪扈之班起居之禮不敢爲自力隨參之計論其罪則誠難逭也顧其情則亦云慼矣一息未泯之前莫非臣耿結悶蹙之時矣不意今者以殿下述事之至意有諸臣推恩之盛擧而垂死賤臣亦廁其中遽承正卿之秩遂躋耆社之班臣於貼席宛轉之中手奉華誥口誦恩旨殆若枯木之生花死灰之起火而且況除夕前西樓肅謝之命是何等恩敎是何等榮光北望感祝情爽怳惚而第臣病狀兩目則難卞黑白四體則長時癱瘓床褥轉側亦必須人束帶趨造斷無其望有臣如此生不如死加以部官臨問米肉繼降疋帛之賜至及室妻如臣渺末何以得此恩數曠絶今古罕有此生此世報答無階闔門攢頌只有感涕之縱橫而已臣於日前金吾除命呼籲路阻坐犯違召惶隕悚懍歷日靡措敦府新除又下此際數日之間除旨聯翩臣非木石寧不知感而非但臣病勢之如右所陳且臣本無敦寧揆以公格自在應遞之科玆敢倩人構疏仰陳至懇伏乞聖明俯賜矜諒特許鐫改臣所帶職名仍治臣逋慢之罪以肅朝綱以安賤分不勝大願臣無任祈懇之至答曰省疏具悉本職許遞
정조 15년
掌令朴獻煥疏曰伏以廟宮展禮聖慕克伸社壇親祼虔祈孔肅鑾蹕隱旋玉候彌康臣民慶幸與歲俱新仍伏念臣屢叨匪據之職莫效一日之責恒切愧懼如負大何今此除旨之下豈敢爲晏然承膺之計而適當歲首連値動駕不敢言私冒沒盤而第臣八耋老父一自昨秋重病之後居常凜綴委頓床席今當換節之時滯泄痰喘同時交作飮啖全然廢却氣息轉益澌薾臣無他兄弟可以扶將而調護一時離側萬萬悶迫玆不得不疾聲呼籲於天地父母之前伏乞聖慈諒臣切急之情理特許鐫免俾便救護仍治臣瀆擾之罪以肅綱紀焉抑臣於近日南來之言竊有所駭惋者向者逆豎之自島出來也沿路守令間或有迎送支供待之若別星者然身爲邑宰縱不敢任自執留苟有一分同憤之心豈忍作此擧措乎臣雖未及的知爲誰某而傳說狼藉公議沸騰其在嚴隄防靖人心之道不可尋常處之臣謂新伯到營後一一査實指名以聞施以重勘斷不可已也臣無任祈懇之至省疏具悉湖南沿路守令事爾言萬萬無嚴爾意萬萬不韙方命之擧猶不可責之於在京之有司況藩臣乎藩臣且然況幺麽邑宰乎誠如爾疏沿路擧行一依別星例支供此不過朝令而已守令果何罪乎無論如此如彼去來形止初無一言登聞必不欲干涉者道伯可謂反拙縱曰當初發遣不由巡營云而此則太不成說大小徒流直付配所官自是通行之規以是到配狀啓例云不由營門若此則循例徒配此後道伯曰以不知乎再昨年發送也急於收殺定金吾郞押至恩津以南後使之復命則礪山交付必有文狀之報營者監司之佯若不知寧有如許不誠之事乎人臣事君無出於一直字則道伯事直乎不直乎爾若刺口論說則其言宜先及於按道之道伯而向道伯不敢犯一髮以無係關無意味之沿路守令無端請罪爾果有右袒道伯之心不言可耳旣言乃敢若是無倫脊乎不但爲臺閣之羞恥未必爲尹蓍東之好消息矣
정조 15년
忠淸監司朴宗岳疏曰伏以歲籥載新景籙日滋祇謁廟宮大舜之孺慕克伸親享壝壇周家之上瑞可期屢日勞動玉體彌康區區下情曷任忭祝仍伏念臣自叨藩任滿心憂懼而逃遁不得行將辭陛矣臣之父母丘墓在於長湍地而祿養未逮幾灑風樹之淚松楸遙望益切霜露之感計其道里往來只費了三數日而已本生父母之山乃仁川也距赴任大路不過一舍之地暫時歷省亦多已例玆敢冒死仰籲於孝理之下伏乞聖明俯察至懇特許恩暇俾得省掃於遠離之前千萬至祝臣無任祈懇之至答曰省疏具悉卿其依所請往省
정조 15년
辛亥正月初七日辰時上御重熙堂都承旨右副承旨入侍時行都承旨洪文泳右副承旨洪仁浩假注書李明淵記事官洪樂游徐有聞以次進伏訖上命文泳書領府事鄭存謙疏批訖上曰批答中所引鄭領府乙未冬上疏句語中如有錯誤之字攷本釐正事分付政院可也賤臣承命出傳回奏曰自政院攷其疏本則今番疏批中所引凡八句內唯傷弦之鳥之鳥字元本則是羽字云矣上曰以羽字改下可也上曰今於鄭領府疏批有乙丙間事追提之語而因此予欲有一諭者矣向來洪秉纘事豈不萬萬放恣無嚴乎保合大和卽予苦心所在向日凶醜旣已殲盡則其姻親族黨之無干連無罪犯者自當無礙收用而爲政官者對掦之道亦宜不置間隔與無故人參錯排擬得齒平人俾無痕跡可也以此之故前後飭諭於銓官非止一再予之本意廷臣庶幾知之而彼洪秉纘則乘間獨政竊弄銓權必以此等之人搜覓類聚純然竝擬於三望作爲市恩沽譽之資以賭難矣之目所謂難矣者非人臣之好題目若於黨論進退之時則彼枳此通容或有說而今則其所以久不入政望者必有委折則乃敢以此等人每每攙擧甚至全政皆然者其亦何意也此非背馳而何非角勝而何世或以鄭一祥輩望筒疑爲其得罪之端云而此則不然曾於洪領敦寧及柳戇入侍已有所敷示予意使之出而宣布亦必有聞知者矣疏通亦有許多般若必純擬於一望筒則入望者亦只是依舊樣子便不足爲光鮮豈有疏通之本意乎我國雖小旣是朝廷政事則注擬之際渠安敢任意行臆乎伊時帳前三次之刑斷不可已而以渠耳郭之厚倖而得逭特以昨年之故也若在今月雖初二日渠烏得免乎此後無論某時某事若有事端則一次刑訊準擬以竢入侍承旨以此敎出傳於吏曹參判閔鍾顯因令秉纘知之可也大抵疏通二字本非純全好題目而爲矯近來痼弊不得已有此注措而其所對掦亦長銓之責也參判則與判書又有異焉甲辰九月間宋載經爲參判時雖有所已行之事此則前右相皆所與知前右相則人品異於他人自當別論且有眷遇於朝家亦不無承聆之事故容或有這箇道理而洪秉纘則渠是出入近密有所承聆者乎渠於朝家有何眷遇乎何所恃而若是跳踉乎昨於御覽官案拔去其名矣尙付於亞銓籤紙此後則永永抹去事分付政曹而若因此敎爲政官者持疑於疏通一事則甚非予本意爲今之道惟當承佐德意必思所以對掦之方而若其類聚排比之習一切痛革然後方可以副予爲世臣爲世道之一副至意入侍承旨以此筵敎出而宣布廷臣使擧世無不知之可也上曰兵曹判書入來開政禁將來待事分付可也賤臣承命出傳命仁浩書傳敎曰園幸時自新邑詣園所當由新作路而新路不但逼近亦不廣闊當依昨年定式先後廂馬步軍由本路作行隨駕百官從便先詣此意令兵判預爲知悉而新作路隨駕軍兵臨時令宣傳官微稟則當於衛內軍中除出以此知悉又命書傳敎曰今番治道略略爲之至於山城道路則或以預備條修治切勿爲之事分付果川水原行宮修理皆有定例年限雖一張紙有新塗之事則地方官難免重勘此意星火嚴飭事分付畿營且聞地衣等事亦有新備之說無論巨細若有一毫違越於定例竝與道伯難免其責一體嚴飭無論戶曹與京貢進排物種若有定例外以預備條持去之事則別遣摘奸隨現重繩令廟堂各別嚴飭又命書掌令朴猷煥疏批又命讀公事書判付訖仍命退承史以退出
정조 15년
辛亥正月初七日巳時上御重熙堂左承旨右承旨入侍時左承旨徐瀅修右承旨尹行任假注書趙台榮記事官洪樂游徐有聞以次進伏訖上曰王大妃殿進御人蔘養胃湯自今日停止出榻敎命書榻敎曰摠管中老病人竝許遞今日政差出又命書傳敎曰都承旨持此御題與弘文提學偕往泮宮試取以來上曰弘化門除標信以開奉命承旨出往事分付命退承史以次退出
정조 15년
辛亥正月初七日申時上御誠正閣坐直承旨入侍時同副承旨柳文養假注書趙台榮記事官李重蓮洪樂游以次進伏訖上曰召對入侍賤臣承命出與閣臣徐榮輔侍讀官李百亨掌令朴猷煥偕入進伏上曰臺諫先爲進前可也猷煥進奏曰臣姿性魯鈍言議巽軟本不合於淸朝耳目之任而朝者救護之章尾附目下之事矣及承聖批辭敎嚴截誨責備至臣奉讀以來惶汗浹背措躬無地臣於尹蓍東事非敢有右袒之心而已經大臣之筵奏勘罪且臣與蓍東有四寸娚妹應避之嫌從前親嫌之人雖在連啓或有不參之例故不得論勘至於沿路守令事則不念關係之至重反同別星之迎送者聽聞所及不勝駭痛果有所論列矣嚴批之下益切悚蹙臣以此情踪其何可一刻仍冒於臺次乎請命遞斥臣職上曰設有親嫌竝與字句轉語無一槪及於道伯此亦公格爲然乎況合啓傳啓之不參以其律名之至重也此豈可證之端乎又況同姓之親雖寸遠在前多許容旋而所謂四寸娚妹無異路人重律連啓猶不可逡巡似此官箴有何難安爾所自明適足爲遁辭勢難例批依啓猷煥退出命玉堂閣臣承史讀奏召對百亨等進讀貞觀政要自貞觀十八年太宗謂長孫無忌等止賜珪絹五十疋訖命陳文義百亨曰此段卽唐太宗求言於長孫無忌等者也其以人臣之對帝王多順從取容引喩發問者蓋欲聞其過失使不得有隱太宗唐之中主其好諫之意猶如此今我聖上道冠百王學貫千古群下之所仰望者惟以三代上至治爲期而言路實關於致治矣每當有言之際必念求諸道求諸非道之義俾言路得以恢張是臣區區之望也伏願聖明留神焉榮輔曰人臣之所期望於其君者未嘗不以三代爲期陳善責難非堯舜不陳道理然耳魏徵之告太宗曰陛下縱不能慕漢文之高行獨不畏蘇則之正言云者非眞以孝文爲不可望也非眞太宗如魏文也憂治世而危明主法當如是不然漢文雖賢徵之望於太宗豈漢文而止哉太宗雖有過失豈與比哉故此段語脈緊要專在於邈過三王一句太宗中主而徵之言猶如此則伏況今日臣等之所仰望於殿下者尤如何哉伏願亟加體念每出一政發一令必曰唐虞之時有此否乎三代之時有此否乎旣聖益聖比隆勛華之盛是臣區區之望也上曰所奏竝好矣文養曰玉堂閣臣已陳文義更無仰達矣命書傳敎曰在外玉堂許遞前望單子入之待下批牌招入直上曰上番玉堂多日滯直不可無曲諒之擧矣仍命書榻敎曰上番玉堂許遞上曰司僕正令該曹口傳差出出榻敎命書傳敎曰科次入侍賤臣承命出傳行都承旨洪文泳一提學吳載純弘文提學李秉模藝文提學洪良浩承命進伏上曰收券爲幾軸乎文泳曰纔爲四軸八張矣命秉模進考試券考試訖以三下申龜朝等出榜訖命書傳敎曰人日製居首進士申龜朝直赴會試之次生員金鋼給一分秉模曰經宿幸行時宗廟景慕宮例於前二日遣大臣告由今番園幸時亦當依此擧行故敢此仰達矣上曰園幸時在前不爲則不必告由以此定式可也秉模曰今此園幸時隨駕百官先詣江越邊留都百官闕門外祗迎後仍爲隨駕到船艙落後還宮時則留都百官祗迎於江頭仍爲隨駕事依昨年例磨鍊乎敢此仰達矣上曰隨駕百官先詣事依爲之留都百官闕門外祗迎祗迎後各留本司詣江頭時留都中六曹堂郞各一員隨駕落留還宮時則留都百官依例一竝出迎此後依此定式擧行可也出擧條命書傳敎曰今聞承宣言鄭奉朝賀宣麻時無以親受將以子弟替行云然則不必親臨矣奉朝賀宣麻之制始自先朝備焉大臣則以殿庭宣麻定式矣依此爲之事分付該曹敎書令內閣知製敎撰進上曰新除授吏曹判書洪良浩牌招察任出榻敎命退諸臣以次退出
정조 15년
行都承旨洪明浩坐左承旨徐瀅修坐右承旨尹行任坐直左副承旨洪仁浩坐右副承旨李敏采坐同副承旨柳文養坐直注書李海隣仕直一員未差假注書趙台榮仕事變假注書未差
정조 15년
藥房提調李秉模副提調洪文泳啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
洪仁浩啓曰大司憲趙宗鉉持平鄭履綏牌招啓辭未下執義掌令一員未差掌令李顯道持平宋煥箕在外監察茶時之意敢啓傳曰知道
정조 15년
徐瀅修啓曰去十二月都政時兼引儀李萬羽以副望受點而該曹誤以首擬成殷柱帖文成給翌日已肅命矣該曹所當草記釐正而尙今掩置萬羽晩始登聞昨又肅謝政望頒布何等審愼而有此無前之做錯誠極未安當該堂上從重推考成殷柱帖文勿施何如傳曰允
정조 15년
傳于洪仁浩曰都承旨前望單子入之待下批牌招察任
정조 15년
承旨前望單子入之洪明浩落點
정조 15년
以承旨房望傳于洪明浩曰仍
정조 15년
傳于徐瀅修曰左承旨入侍
정조 15년
備邊司以尹得逵爲北兵使
정조 15년
兵曹參判前望單子入之柳戇落點
정조 15년
柳文養啓曰事變假注書崔致祐身病猝重勢難察任今姑改差何如傳曰允
정조 15년
崔致祐改差代以朴鍾淳爲事變假注書
정조 15년
兵曹以申應周爲都監中軍
정조 15년
以吏曹啓目宣傳官李晩植改名事傳于洪明浩曰無故改名法典之外托以妻外祖名同而呈訴者有之焉敢無端呈訴乎又焉敢無端啓聞乎吏曹堂上遞差萬軾之締結妖官鑽刺曲徑有萬可誅之罪者今爲幾十年雖彰著以後言之亦至十餘年則渠若以音相似避不欲呼之則作名之初改之可也從宦之時改之可也忽於今日如是登聞莫曉其委折令兵判捉來晩植限直招嚴棍捧供草記改名一款家長主之一體捉來捧供草記年前醫官鄭允說妄度改名其時處分何如乎以此以彼有關國綱使卽嚴査以聞
정조 15년
以李升運囚單子傳于洪仁浩曰何時下敎今始就囚有弟承宣則王府亦莫敢誰何乎當該擧行都事先汰後拿李升運各別嚴囚以懲此輩癡濫不畏國法之罪
정조 15년
吏書口傳政事以成種仁爲司成金孝建爲典籍
정조 15년
以修撰李普天副修撰韓光植鄭東觀牌不進罷職傳旨傳于柳文養曰許遞政官牌招開政
정조 15년
洪明浩啓曰吏曹判書洪良浩參判閔鍾顯參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允
정조 15년
洪明浩啓曰吏曹判書洪良浩陳疏入啓參判閔鍾顯牌不進推考傳旨今方捧入而開政命下之後如是違牌不卽擧行參判所當牌招而係是一日三牌何以爲之敢稟傳曰參議只推與判書參判更卽牌招
정조 15년
柳文養以弘文館言啓曰新除授應敎成德雨副校理沈能翼竝卽牌招察任何如傳曰允
정조 15년
有政吏批判書洪良浩進參判未差參議曺允大進同副承旨柳文養進以趙武範爲掌令金方行爲修撰李貞運爲副修撰吳載純爲知敦寧李度默爲左尹李敬五爲兵曹參議李洪載爲大司成吳文常爲軍器正姜善鎭爲監察鄭致綏爲南部都事兼養賢庫主簿單金孝建
정조 15년
兵批判書金文淳病參判柳戇病參議李夔入直進參知李敬五未肅拜右承旨尹行任進副護軍申應周朴猷煥副司直李敬五李晴副司果韓光植鄭東觀北兵使單尹得逵
정조 15년
柳文養啓曰因兵曹啓目忠淸道安興僉使復設咸鏡北道西水羅權管陞爲萬戶所佩兵符令本院分上件竝爲造送事允下矣旣皆新造安興僉使所佩右一隻西水羅萬戶所佩右一隻忠淸監營咸鏡監營所上左一隻及所管各該營所上左一隻定禁軍下送依例分上事兩道監司處下諭何如傳曰允
정조 15년
傳于柳文養曰兵曹佐郞鄭觀輝汰去分揀
정조 15년
柳文養以兵曹言啓曰以吏曹啓目宣傳官李晩植改名事傳曰無故改名法典之外托以妻外祖名同而呈訴者有之焉敢無端呈訴乎又焉敢無端啓聞乎吏曹堂上遞差萬軾之締結妖宦鑽刺曲徑有萬可誅之罪者今爲幾十年雖彰著以後言之亦至十許年則渠若以音相似避不欲呼之則作名之初改之可也從宦之時改之可也忽於今日如是登聞莫曉其委折令兵判捉來晩植限直招嚴棍捧供草記改名一款家長主之一體捉來捧供草記年前醫官鄭允說妄托改名其時處分何如乎以此以彼有關國綱使卽嚴査以聞事命下矣依傳敎宣傳官李晩植捉來發問目嚴棍取招問目內朝官之無端改名係是法外若以萬軾名字之同音欲爲改之則萬軾之締結妖宦罪惡彰著今爲屢十年而作名之初何不改之從宦旣久今忽遽改者誠莫曉其故特敎査問事體嚴重其間委折毋敢一毫隱諱從實直告則李晩植所供內矣身八歲出繼於十一寸叔潤玉而養父作名以萬植矣矣身十一歲遭故而愚迷所致全不知萬軾罪惡之極凶慘名字音同之爲可避尙不得改之矣李仁達尹相重趙崗來見矣身曰以汝名字之不改有下敎極爲惶悚卽爲改名爲可云故矣身問其委折則答以此則不知云李顯道追後來見而其所爲言亦與李仁達等無異矣具命德又來見曰以汝名字事有下敎果聞之乎矣身問曰已聞知而此果何事云則答以萬軾不知何許罪人而屢年在於啓辭中故廳中曾以汝之名字有所云云汝則不聞乎爲言故旣聞之後一時不改萬萬惶懍果與矣身生父潤恒及兄晦植相議後呈訴改名此外無他可達之辭云李晩植生父潤恒拿入發問目取招問目內汝子晩植忽於今日無端改名身爲家長此等委折決無不知之理無敢隱諱從實直告則潤恒所供內矣身子晩植以爲其名字之與萬軾同音同僚來勸改名云故聞極驚心果卽許改云矣旣有嚴棍取招之命爲先捧供以入而至於李仁達尹相重趙崗李顯道具命德等莫重筵敎無難傳說之狀萬萬無嚴極爲痛駭其在懲後之道決不可尋常處之竝令該府拿問嚴勘何如傳曰李仁達等一竝限十五度箇箇嚴棍捧招草記可也
정조 15년
柳文養以兵曹言啓曰原春道改以江原道還復舊號事自吏曹啓下矣本道監司及中軍江原道啓下之意敢啓傳曰知道
정조 15년
柳文養以兵曹言啓曰今此顯隆園展拜時各差備所把驛馬依定例分把別單書入之意敢啓傳曰知道
정조 15년
柳文養以兵曹言啓曰留都營狀啓例爲付撥而或有時急之事則京畿驛馬待令事曾有定奪矣今亦依此擧行何如傳曰允
정조 15년
柳文養以兵曹言啓曰去冬三朔能麽兒考講時守門將李德升一次不通武臣兼宣傳官方允哲部將金時敏守門將楊達源二次不通依定式竝從重推考何如傳曰允
정조 15년
徐瀅修啓曰內醫院官員以都提調提調意啓曰鍼醫金麗澤渠以至卑至賤無識之人濫廁醫籍則不思謹愼守分之道敢生愚濫之意父子名字俱冒不當冒之行列究厥所爲誠極痛惋卽令改名麗澤改以麗顯如此之類不可置之莫重之地刊名醫籍李春敷前後受恩如天而不思一分報效之道常時行身鄙悖無忌甚至於出入宦寺之家聚會雜術之類酗酒度日聽聞驚駭決不可置諸莫重之地別付料爲先減下當刻出付畿營押送本土至於金孝儉以一院首醫此等之事不能檢飭難免其罪決不可置之首醫之任依下敎降付玉圈之意敢啓傳曰知道金麗澤如渠蟣蝨不足責別無所犯改名足矣
정조 15년
柳文養以備邊司言啓曰貢市人詢瘼所懷有草記之命矣取見其所懷則長興庫貢人等以爲昨年邦慶後加資紙自吏曹捧甘進排矣追榮加資紙不爲會減特令如數會減而閤門排設每年無價進排及役人價合爲三百餘金自今會減云矣追榮加資紙之不爲會減事令該曹査實會減閤門排設雖曰無價進排當初定制豈無所以置之鴨島契貢人等以爲正草薍三十九萬束給於渠等使之編結進排每年加進排數甚不些而本曹只給編結價加用草物價而邦慶後各貢俱蒙遺在蕩減之典渠等則獨漏於恩霈之下先進排加用之草物猶不得受價相考上下云矣加用草物果不得受價則渠所稱冤容或無怪令該曹取考各年進排之數參互曹式量宜處之俾無稱冤之弊紫門監軍契貢人等以爲自前闕內役事皆於闕內取土矣內土防禁後門內無掘土處故以城外土負入而或當大役則殆近數千負渠等出債應役將至萬金再昨年因傳敎依前取土於闕內矣昨年又因戶曹知委不得取土於闕內負取於城外闕外土勿爲負入俾蒙保存之澤云矣節目所載雖曰明白闕內之土無難取用亦甚未安而無價之役實爲難支之端此則令戶曹參互節目商量便宜而處之內燻造契移設於鍊戎臺而每年錢一千兩太五百石自摠廳無邊貸下以爲居民聊賴之道而燻利漸縮負債如山每當治道未免得罪而錢太俱不上下無以保生應役自本廳錢太依節目上下云矣節目雖如此該營事力似或不逮第令該廳取考節目從長善處外都庫主人等以爲進排之節百弊層生渙散之患迫在朝暮而近來諸山童濯貿木物力比前十倍且廟堂許斫之數較諸外監未罷之前已減五分之四又況流下時沿邑及分院毋得收稅事節目至嚴而無難收稅反加於私商此實難支之痼弊更立科條申飭行會各貢皆有翌年再翌年條受價者而都庫則以先進排後受價之致所用物力稱貸措備債利漸滋無以支保矣外監罷貢米二千餘石自惠廳移送戶曹者年前因內都庫人所訴六千兩每年分等上下後以其進排之數計減今亦依此例先期五六朔出給則在公別無損益在貢人可免債利之弊以此定式施行得蒙一視之澤云矣都庫木物流下時沿邑及分院之不得收稅旣有節目自本司申飭亦非一二而如是侵漁極爲可駭更爲各別嚴飭後復有如前之弊則該邑守令該院官員草記論罪之意申明分付外監罷貢米則依內都庫例先期出給事近來各貢遺在之弊公私俱病此若許施則又將添弊姑爲置之刀子廛市民等以爲甲子年廛人二十餘名與尙方刀子匠五六名同爲設廛而刀子匠則以手造爲利不顧市業或爲退去漸無時存者矣中間刀子匠忽生奪廛之計屢度起訟而連爲落訟矣昨年春詢瘼時因備局決處尙方案付刀子匠二十四名中限折半許其還入此後先起訟辨者嚴刑定配事草記啓下而刀匠輩終不還入分作一廛各自私賣不顧廛役無賴閑雜之類無數許入同心締結將有都奪之計使本廛人至於自罷之境一廛之內豈有兩廛之名乎區別場市各保其業俾無橫奪之弊云矣刀子匠之不有處決必欲專有其利致使本廛至於難支之境者萬萬痛駭依前決限十二名許入分廛私賣之習各別痛禁隨現重治之意分付平市署及法司涼臺廛市民等以爲一自京涼絶乏之後專靠於濟涼而或有統營涼臺通用之時則以私力萬無貿來之勢自本院直爲卜定於統營則公私俱便云矣問于尙方則統涼曾有一番取用而元無通瀜進排之事云此在廛民初無爲弊之可言而乃敢張皇爲說至以卜定爲請者萬萬駭痛不可勿施而止該廛頭目移法司照律定配布廛市民等以爲關西北關兩營腐傷布子發賣於布廛事特蒙天恩而布子受出次起送徒屬於北兵營矣該營以折價之相左防報渠等來往數千里屢朔浮費太過千金更關該營事得蒙雨露之澤云矣該營防報不但折價之相左實爲邊門之蓄儲則以此等瑣細之說有此陳訴極爲猥越置之上米廛市民等以爲南門米契本以街路上凡都兒之類在於本廛基址從其米石入來之實數逐日收稅而中間以每朔三十五兩酌定矣戊戌年分自本署十五兩特令減捧本廛市民國役擧行專靠於如干收稅而爲彼牟利輩肥己之資蠲此本廛人奉公之需其爲冤抑尤當如何禁其冒犯之契號許其稅入之程式云矣市廛基址之隨入隨稅自是通行之規則中間減捧無怪稱冤而行之已久今又復舊則彼此紛紜成一訟端有非不擾市之義姑爲置之東床廛市民以爲本廛物種利殖零星資生無路而針子分二之後買賣掃如本廛有市案不得和賣物種中一二件依例通賣云矣若以久遠市案所載許其和賣則各廛紛紜之弊將不可勝言置之各床廛市民等以爲驄匠等藉於尙方敢生專利之計稱以驄帽宕巾渠等之手造誣呈秋曹以通同買賣定奪而猶爲不足必欲都奪反捉亂廛於本廛人大抵各色匠人之手造莫非各廛之物種而未聞匠人捉亂廛於各廛之事況外方入來之驄帽宕巾尤非渠等之手造則至被亂廛者誠是乖當依前買賣云矣此訟之決給驄匠事在年前更難變改置之月外廛市民等以爲今因朝家禁髢渠等生涯阻絶雖欲罷市受價遺在本署負債殆至千金外此私債竝無辦報將至塡壑之境肉燭筋骨年前自朝家設施而因所利之零星纔已罷市今作無主之物渠等處特令設廛云矣牛肪廛之乍許旋罷不但價本之因此刁蹬爲軫貧民失業之弊則決難更許置之雜鐵廛市民以爲中方鐵本是外邑鐵店之所産商賈輩駄來行賣於渠廛而轉賣於冶匠輩打造成器還賣渠廛者乃是流來久規而大小國役及各軍門不時之用渠廛專當進排矣一自中方鐵見奪之後失業渙散迫在目前故上年幸行時呼籲特蒙令該曹査處之命而該曹詳考前後文案及平市署査報以匠市通共發賣資生之意處決矣行纔三日更題飜訟而所謂所擧音鐵者乃是破馬鐵及細瑣破鐵等難貿之物而凡諸都監與軍門諸上司所用之鐵冶匠主管而到處含憾專以生梗爲主其所被害不一其端萬無支保之勢中方鐵則依前處決通共發賣所擧音鐵則諸都監上司使鐵契人進排各軍門則旣有貿鐵亦自營門擧行云冶匠等以爲中方鐵還屬於渠等事立案成給矣罷鐵廛人不有處決暗生攘奪之計以渠等不得安堵特下處分使罷鐵廛人更不起鬧云矣中方鐵之屬冶匠已有覆啓決處今無可論冶匠之爐前列肆亦於覆啓時請其嚴禁則但當依此施行而已以此意嚴飭廛人及冶匠俾無更擾之弊至於所擧音鐵之各處責應果未必不由於冶匠輩之逞憾而如欲移此鐵契則鐵契亦豈肯受乎此則置之何如傳曰允
정조 15년
義禁府啓目司僕前僉正沈鉁原情云云傳旨內辭緣泛稱遲晩刑推得情何如判付啓除刑推議處爲良如敎
정조 15년
吏曹判書洪良浩疏曰伏以三陽載回於泰階尺衣漸長於震邸周雅九如之頌漢宮四重之謠一時竝奏八域同忭而廟宮展禮太社祈年聖孝克伸於奉先至誠昭格於敬天臣民攢頌曷有其極仍伏念臣昨日適登泮製參試之筵忽伏奉銓府復授之命咫尺前席恩諭鄭重臣驚遑懍悸措躬無地乃於罷退之後敢犯違傲之罪通宵繞壁茫然不知爲計也夫天官重任也銓衡要地也自顧名碩之受此職者無不逡巡退讓不敢久居況臣門寒而跡孤才疏而望輕初無尺寸之藉又蔑絲粟之補而偏蒙特達之眷濫致非分之職從前屢試上不能對掦晠化下不能稱愜物情旣積僨誤之罪竟速彈射之來倘微我聖上天地包容之量父母慈覆之恩臣何以得免坑埳乎向來黽勉再膺實出感激洪造而每一追省愧悔靡及前冬恩遞之後竊自謂駑力旣竭驢技已殫庶得優游散地隨分自效豈意惟簡之命復及蔑效之身哉噫臣之叨是任也以歲計則不過期月有餘而除命今至四遭矣乍解旋叨有若非臣莫可者然區區不稱之實固無論已堂堂淸朝才彦林至其難之任偏屬於非人豈不貽四方之譏而累則哲之明乎臣所以怵然戰懼若涉迷津不獨爲居寵利之憂招負乘之災而已反復揣量末由承當玆敢隨牌祇詣冒控危懇伏乞聖慈俯賜憫念亟命鐫改新授銓銜俾得避遠名利退守本分以卒終始生成之澤不勝伏願臣無任屛營祈懇之至答曰省疏具悉卿其勿辭行公
정조 15년
敎資憲大夫行忠淸道觀察使兼兵馬水軍節度使都巡察使公州牧使朴宗岳書王若曰二千石良吏古難其才五十州雄藩今屬之子出自予簡非惟僉諧惟卿餘事文華傳家忠厚一味恬靜心事自是好人七尺軒昻風儀儼然長者念卿家樂有賢叔在王家實爲藎臣溢憂愛於言辭尺疏可見效筋力於奔奏寸心冞彰都尉之舊班寂寥嗟勞貰之未報騎省之新資超擢喜典刑之尙存旌節暫畀於內畿豈曰無意軒蓋旋屈於下邑匪怒伊敎眷玆百濟舊封實是三韓重鎭地是江淮保障山河控表裏之形路通嶺湖轉輸舟車當管轄之會土産則稻魚麻枲不讓中國荊楊士風則絃誦詩書素稱東方鄒魯玆撤九卿之重爰畀一路之治玆授卿以忠淸道觀察使兼兵馬水軍節度使都巡察使公州牧使卿其祗服王靈毋替家訓勸廉平而懲貪虐黜陟是宜恤窮獨而抑豪强恩威竝濟他如裁稟厥有典常於戱當玉節南下之辰冞增感舊之念想瓊樓北望之夜應切圖報之忱故玆敎示想宜知悉奉正大夫弘文館校理知製敎兼經筵侍讀官春秋館記注官臣李晴製進答戶曹判書徐洪修疏曰省疏具悉卿懇卿其勿辭行公元疏未下
정조 15년
辛亥正月初八日辰時上御重熙堂左承旨入侍時左承旨徐瀅修記事官李海隣記事官洪樂游徐有聞以次進伏訖上命書傳敎曰大司諫前望單子入之又命書傳敎曰鄭奉朝賀宣麻其子鄭致綏當替受云而大臣休致之後其家子孫豈可不令從官於朝端前縣監鄭致綏今日政復職調用以示朝家收錄之意又命書傳敎曰昨因大臣疏批呼寫乙未疏句語意或相左使之取考堂后日記因此思之故相三諡得忠字果何事也收錄之擧宜及其後尙瑞直長越點時已以待陞直長直付主簿有下敎於政席矣政曹則以無文蹟之書出似不得擧行故相李溵子時仕直長者主簿待窠依筵敎單擬事分付又命書傳敎曰節製事體至爲嚴重承旨主文奉御題設場無異親臨則屢百圓點生進入門未滿百數泮長苟能申飭齊會以多士樂赴之心豈有不赴之理乎方欲處分泮長矣因此聞之昨日設場無館堂而擧行云此尤前所未聞之事節製以其盛擧也故洋堂設饌接待奉命之臣分東西坐試取自是賢關故事則私故之如何雖未知之竝與言送而不爲以此以彼如許大司成貽羞極矣以何顔掦掦坐臯比爲師儒之職乎大司成丁範祖亟施不敍之典以爲負特簡僨職事者之戒奉命承宣之無一言請罪而似此等事亦勤辭敎當該承旨罷職以警却顧緘默之俗習本館之設置久任郞官所以修擧廢閣之規制則堂堂太學何等肅敬之地而竝與應行之常例自渠輩壞毁萬萬痛駭當該久任郞官一竝汰去不待堂上之進去不飭諸生之齊赴徑呈門單罪浮於泮長當該入門官爲先刊汰令該府拿問嚴處其代口傳差出以爲替直後捧傳旨命退承史以次退出
정조 15년
行都承旨洪明浩坐左承旨徐瀅修坐右承旨尹行任坐左副承旨洪仁浩坐直右副承旨李敏采坐直同副承旨柳文養坐注書李海隣仕直一員未差假注書趙台榮仕事變假注書韓用鐸仕
정조 15년
洪仁浩啓曰大司憲趙宗鉉持平鄭履綏牌招啓辭未下執義未差掌令趙武範李顯道持平宋煥箕在外監察茶時之意敢啓傳曰知道
정조 15년
柳文養啓曰禁衛營將官來言今日本營軍兵日次私習云矣敢啓傳曰知道
정조 15년
柳文養啓曰御營廳將官來言今日本廳軍兵日次私習云矣敢啓傳曰知道
정조 15년
以承旨房望傳于柳文養曰仍
정조 15년
傳于洪仁浩曰左副承旨入侍
정조 15년
柳文養啓曰卽者議政府錄事來言左議政蔡濟恭以爲傳敎之下萬萬惶懍求死不得走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 15년
洪仁浩啓曰義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 15년
洪仁浩啓曰卽者議政府錄事來言左議政蔡濟恭以爲臣泥首金吾鈇鉞是俟史官儼臨諭以勿待命所納御符仍卽還下五內震剝之餘尤不勝萬萬惶悶臣事君無狀孤負天地河海之恩以至此境有死而已更何仰達惟願速被嚴誅以爲負國者之戒焉云又納命召何以爲之敢稟傳曰予有欲言無隱於卿然後始可謂相須共成而君綱立臣分伸人亦無得而間之俄下傳敎中云云不槪于心有慨于中信口呼寫言或有未及斟量者大體則卿安得辭其責乎卿但當有改無勉而已命召之隨傳隨納過矣過矣若此則雖有欲言之事當隱而不發於絲綸卿何不念及於此耶安心勿待命卽速還第事更遣史官傳諭仍傳命召
정조 15년
洪仁浩啓曰卽者左議政蔡濟恭又使錄事來言以爲臣死罪未勘恩敎遂下泥首之地史官臨宣十行敷心之諭有若慈父之詔迷子論其罪則萬戮猶甘顧其恩則千古無比臣但當生死以之何敢復提私義而如臣負國孤恩之類若不亟加嚴誅丕懲一世則聖敎中王綱立臣分伸恐無其路還歸私次非所可論惟願遄被當律而已云仍納命召何以爲之敢稟傳曰俄批中王綱臣分等語特泛指事理之如斯況其下人不得以間之五字別示慰藉之意則不惟不體認看得再批之後反益辭遜殊莫曉也安心勿待命卽爲還第事更遣史官傳諭仍傳命召
정조 15년
事變假注書朴鍾淳有頉代以韓用鐸爲事變假注書
정조 15년
洪仁浩啓曰玉堂上下番俱空事甚未安修撰金方行副修撰李貞運卽爲牌招入直何如傳曰允
정조 15년
傳于李敏采曰亞銓前望只有外任二人無以備擬受點云前參判閔鍾顯仍任因此思之日前開政時亞銓望中洪秉纘抹名以下其時筵敎不啻截嚴仍有爲世道定規模之縷縷敷示者秉纘之倖免雖屬昧爽以前自此下無干上快合大和是誠朝廷新年好消息伊日筵話宜卽申飭注書詳載記注尙無謄入之本如是而外間何以詳知乎聽筵敎出傳承旨爲先遞差使之今日內謄入仍以一本書付御覽官案及政官官案
정조 15년
傳于洪仁浩曰俄聞惠堂言始知昨日之誤傳下敎矣例兼尙可說寧有權察之格例乎以此以彼堂上久未備員行司直金履素惠廳堂上差下事分付
정조 15년
傳于尹行任曰龍珠寺每年米二十石錢一百兩卜壯紙二十張白紙二十卷木十六疋布四疋自本府劃送形止報營以爲例事下諭于畿伯本府使
정조 15년
傳于李敏采曰問安班遲滯玉堂竝罷職
정조 15년
以鄭文綏囚單子傳于洪仁浩曰分揀放送
정조 15년
柳文養以兵曹言啓曰李晩植捧供草記傳曰李仁達等一竝限十五度箇箇嚴棍捧招草記可也事命下矣依傳敎李仁達尹相重趙崗具命德等一竝捉來箇箇嚴棍各十五度發問目取招問目內汝等之於李晩植雖有同僚之義筵敎傳說何等重罪則全不畏愼肆然冒犯者究厥所爲萬萬無嚴其間委折無敢隱諱從實直告則李仁達尹相重趙崗等所供內矣身等具以愚迷所致不知筵敎傳說之爲死罪侍衛之時以李晩植名字事有下敎故其在同僚之義不忍含默往見晩植果爲傳說則晩植問其名字委折而此則全然不知故以不知答之而矣身等冒犯傳說之罪死有餘罪惶恐遲晩云具命德所供內矣身追後往見晩植則以爲吾之名字事雖因李仁達等所傳已聞之而本事委折尙未知之云故矣身答以所謂萬軾聞是臺啓中罪人而與汝名字音同故廳中亦有所云云汝果不聞乎云而矣身以愚迷所致莫重筵敎私自酬酢之狀罪犯罔赦萬死無惜云李顯道方在直所待闕門開捉來擧行之意敢啓傳曰知道伊日殿座時雖以名字之音相似有筵中酬酢此不過因渠犯罪取招事下敎之時偶然語到設令眞箇可改爲敎渠廳自有廳首可傳之事寧有不傳於渠之理則此與漏通筵話稍有間隔不緊往傳其罪亦不輕其中右位參上李仁達汰去尹相重加棍五度放送將臣子姪持身宜自別則罪涉不愼口宜用加倍之典趙崗不可以新進參恕亦爲汰去具命德旣追往又因所問而答之云爾則宜有差等勿置該廳相換於他司李顯道與命德無異一體相換至於李晩植名字音或相似不是異事而聞筵敎果欲改之則言於廳首告于本兵爛漫商議猶之可也焉敢以無於法之法忽呈改名所志至於入啓乎擧措萬萬駭妄汰去可也
정조 15년
柳文養以兵曹言啓曰李顯道捉來箇箇嚴棍十五度筵敎傳說委折一體査問則所供內矣身追後往見李晩植則其前同僚先矣身已爲往問而去故晩植旣知其事狀矣矣身則只以惶悚之中尤極惶悚之意如是酬酢之際自犯傳說之罪萬死無惜惶恐遲晩云矣敢啓傳曰知道
정조 15년
兵曹口傳政事以趙岐爲宣傳官宣傳官趙恩錫柳漢源仍任事承傳宣傳官柳漢源武兼趙運永相換宣傳官具命德部將金樂海相換宣傳官李顯道守門將柳成逵相換
정조 15년
柳文養以兵曹言啓曰依傳敎宣傳官尹相重加棍五度放送之意敢啓傳曰知道
정조 15년
柳文養以兵曹言啓曰宦侍之毋得呼唱道路前後飭敎何等截嚴而中官金性彦高春熙少不懲畏狼藉呼唱至發於本曹廉探之時放恣無嚴莫甚於此其在懲後之道決不可尋常處之竝令該府拿問重勘何如傳曰金性彦旣有資級馬後所率若只一名分揀高春熙令內寺府査治可也
정조 15년
兵曹啓目粘義州居金明著上言內辭緣置之何如判付啓伊時兵使之無端稽滯烏在其勸奬邊校之意問名推考爲旀雖屬干恩旣涉四件不必治罪金履夏施以賞加之典爲良如敎
정조 15년
領中樞府事徐命善箚曰伏以三陽泰來百祿鼎至祗謁廟宮聖慕克伸親祼太社祈年孔夙慶忭之忱朝野惟均仍念臣近因病勢之添劇奄奄作床笫間危喘新舊歲起居之班俱未免闕禮視息雖存人理都絶際伏聞園寢幸行吉日已卜而以今癃廢之狀旣末由陪從輦路又無望迎送郊次惟是所管太僕按例應行之事庶可以殫竭誠力粗效微忱而疾病所使神精昏聵坐視僚堂之獨賢自訟職名之虛縻昨伏見擧條批旨下者臣於伏枕涔涔之中擎讀數回懍縮悸恐不覺惶汗之遍體也臣之待罪本寺已踰十稔而馬政疎虞日甚一日耽羅之所貢各牧之所進擧皆疲殘駑駘不堪騎載或當分把之時謬襲貰用之例此固臣怠官溺職之致而伏況昨春申飭之敎實出於省弊貢驛之聖念諄諄誨責不啻嚴截如使臣仰體德意別般經紀務盡責立之方克擧補把之政則豈至有今番臨時煩稟之事哉孤負之罪臣實爲首而罷拿之命只及郞吏臣心愧悚姑勿論其爲國體之虧損刑政之苟艱當如何也噫臣厚受河海之澤未遂塵剎之願反以垂死之日遽陷僨事之科撫躬自悼寧欲無吪今始倩人構箚略暴危懇伏乞聖明亟令攸司重勘臣罪以勵頹綱以警具僚千萬幸甚答曰省箚具悉卿懇大臣之責在於大處之盡分無以私而蔽公先於國而後家區區馬匹之玄黃駑駘特細節之細節箚辭過矣勞思於細節恐有妨於將攝卿須安心勿辭仍傳于柳文養曰此批答遣史官傳諭
정조 15년
敎大匡輔國崇祿大夫領中樞府事致仕奉朝賀鄭存謙書王若曰君臣貴相知心已諒遂初服至懇進退必欲以禮特許致爲政彝章作乎地仙攀自天誥惟卿以二字謹愼爲一副規模奕世家聲自文翼以來一門十相公輔輿望在先朝已躋八座九卿詞藻大鋪於文垣民著東閣之華譽懋績丕著於藩臬不獨西廳之喜談頃當群凶濁亂之日不愧先民明哲之訓雖風波推蕩之際自在虛舟明陰陽淑慝之分所戒懷璧自賓僚抗章之日早許龍潛之交故寡躬嗣服之初首膺鰲扉之擢向敏中之大耐官職若寒士平生李文靖之正色巖廊眞貴人風範事予餘十五載倚卿最一二臣房杜無可紀之功善謀善斷安石有坐鎭之量不激不隨滿腔之衷赤靡渝兩朝宿德薄俗之雌黃不到一代完名久矣作楫之望彌隆何遽懸車請屢上歸洛之志早決其奈君實之病深思穎之詩愈多初非歐陽之年至念老成在朝之喜豈便使乎稽禮經謝事之期蓋有待也迺者是年元月卽卿耆英高齡畫幅增輝於西樓皤皤黃髮瓊函復申於北闕字字血忱耆耇樂升平之休予欲成美國家奠泰磐之勢卿可言私豈予惜三字銜肆今宣十行制丹綍敍立朝大節知應感涕之無從黃麻若拜相初年別是寵光之特侈追平日作肱之託未盡素抱經綸遂晩年乞骸之情暇則多淸時鍾鼓山斗之宿望素著有大事必就詢諮京闉之居第不違以吉月尙可朝請予甚悵爾卿豈浩然於戱綠野投閑昭代飾稀有之典寒花葆晩士林高難繼之風生長老太平塵世之榮辱何有齒德爵三達自家之日月彌長故玆敎示想宜知悉通訓大夫行弘文館副校理兼經筵侍讀官春秋館記注官奎章閣直閣校書館校理文臣兼宣傳官東學敎授漢學敎授知製敎臣徐榮輔製進
정조 15년
辛亥正月初九月辰時上御春塘臺犒饋入侍時行都承旨洪明浩左承旨徐瀅修右承旨尹行任左副承旨洪仁浩右副承旨李敏采同副承旨柳文養記事官李海隣假注書趙台榮記事官洪樂游徐有聞一提學吳載純二提學鄭民始檢校直提學李秉模檢校直閣李晩秀直閣徐榮輔以次進伏訖上命宣傳官敎曰小開門以下節次竝除之只以掌號笛諸軍各就行列事分付上曰宣傳官李檍拿入拿入訖上曰爾之爲人曾謂了了置之承傳矣今觀擧行全不成樣是豈成說乎此則不過目下之罪雖以向日臺啓中宣薦事觀之居嶺南非嶺南等句語誠爲駭歎伊日廳中設有此等酬酢臺諫從何以得聞意中當言之人無出汝一人爾往何處傳說何言與否無隱直陳可也若不直招今日犒饋三軍齊會回示之典其可已乎歲元犒饋行此回示雖非美事古昔聖王必於歲首懸法象魏此亦祈祝之意今日此擧商量已久予旣下敎於汝何惜竝須知悉直陳委折可也且回示諸具皆已待令齊會三軍亦當承聆旣有成命之後決不可仍置亦卽詳達可也檍曰臣以宣薦事雖一言半辭若有毫分所犯今於嚴問之下敢不直奏乎第指嗾臺臣必有其人退當卽刻內査奏以暴情由矣上曰爾言旣以査奏爲奏還內前爾能査奏否檍曰若不能査奏當被軍律焉敢遲緩乎命拿出仍命犒饋犒饋訖兵曹判書金文淳曰昨年園幸出還宮時以禁衛營旗手十雙牢子七雙信箭手一雙待令矣今番則依下敎旗手七雙牢子五雙信箭手一雙磨鍊此後仍爲定式擧行何如上曰依爲之出擧條上曰宣傳官有闕之代令該曹口傳差出出榻敎文養曰宣傳官李檍査問本事後來待矣命退諸臣以次退出
정조 15년
辛亥正月初九日巳時上御重熙堂左副承旨入侍時左副承旨洪仁浩假注書趙台榮記事官洪樂游徐有聞以次進伏訖上曰同副承旨入侍出榻敎賤臣承命出傳同副承旨柳文養進伏命書榻敎曰宣傳官有闕之代令該曹口傳差出命仁浩書傳敎曰黨習在簪紳猶可痛禁況弓刀之輩乎歲前賓筵聞臺言參薦諸人雖卽處分追見原啓句語名雖攻斥實則效尤臺臣譴罷之典出於明好惡公黜陟之意適當歲初旋命分揀而臺臣之耳聰雖過於離婁宣政門外宣傳官廳酬酢在城外僻巷者何得以聞之該廳作鬧之類欲待歲首犒饋日三軍齊會之時行懲一之擧此追古聖王月正懸法象魏之義也今日殿座先問宣傳官中當問之人渠則瞹昧必有所嗾願呈軍令狀退以査出以暴本情納招姑寬示衆之律特許査奏之路矣今聞渠所告武臣亞將輩紛紜傳說於柳河源而爲之云朝家於嶺人收用可謂苦心原薦雖有嶺人數人猶不表表之故特書許馹名字於首薦以下曲念之恩典至矣盡矣設或甘心舊習者恣意行臆有遺珠之至冤者往言於大臣兵判期於轉達可也流送於臺諫之耳而臺諫之看作目下第一義而挺身爲之者貽羞臺閣莫甚於此事雖近於一事再勘旣聞之後決不可仍以置之前掌令柳河源爲先永刊兩司之望以淸臺選所謂亞將輩不足責且已經査勘雖不更煩辭敎而保合酸醎偕囿同胞之惟此辛勤一念豚魚可感予或有纏繞於舊眼目用捨不快闊未盡愜於輿議納約之責誰可當之宛轉無痕入而承佐出而對掦卽秉軸者先務也惜乎伊筵與臺諫相可否之風未見於揆地乃反勦說而註釋之轉語而敷演之非不知言之規勉而其時則委折未詳査究未行不得已默然退朝矣到今其責自有所歸又安可含忍乎在他大臣容或闊略以近日之委毗眷注若無責備求備之擧則大臣雖負予予亦豈負大臣思之又思慨然二字猶屬歇後卿何顔對予乎旣往雖不可追來猶可及卿須體予敷心之諭亟圖桑楡之收事遣入侍史官傳諭于左議政命退承史以次退出
정조 15년
行都承旨洪明浩坐左承旨徐瀅修坐直右承旨尹行任坐左副承旨洪仁浩坐右副承旨李敏采坐同副承旨柳文養偕來注書李海隣仕直一員未差假注書趙台榮仕事變假注書韓用鐸仕